Eri maiden vertailussa arkinen todellisuus pakkaa hukkumaan koko kansan keskiarvojen taakse. Ulkosuomalaisena yrittäjänä olen päässyt tutustumaan yrittäjän arkeen eri maissa. Katsotaanpa miltä arki näyttää eri maissa kun koko maan keskiarvojen sijaan tarkastellaan teoreettista yrittäjäperhettä vuonna 2014.

Esimerkin yrittäjäperheeseen kuuluu kaksi yrittäjää, jotka pyörittävät yhdessä kohtuullisesti menestyvää mikroyritystä (oy / ltd). Esimerkin pitämiseksi yksinkertaisena yrityksen liiketoiminta perustuu oman osaamisen myymiseen alalla, jossa työvälineet ovat edullisia. Molemmat puolisot ovat yrityksessä täysipäiväisesti töissä eivätkä saa muualta tuloja. Yrityksiä vertaillaan euroissa, olen tehnyt puntamääräisten verojen laskennan kurssilla 1.252.

Yrityksellä on myyntiä vuodessa 150 tuhatta euroa, sen liiketoiminnan kulut ovat 15 tuhatta ja kaikki loppu on yrittäjien omaa työtä. Nämä luvut ovat suhteellisen realistisia pienimuotoiselle konsulttiliiketoiminnalle, jossa kulut ovat edullisia työkaluja ja hallintoa. Yrittäjien omaa työtä en laske vielä tässä vaiheessa kuluksi.

Yrittäjä ei voi olla koskaan varma, miten paljon palkkaa seuraavassa kuussa on luvassa, joten esimerkin perhe maksaa viisaasti varovaista kuukausipalkkaa. Vuodessa palkkoja maksetaan yhteensä 25 tuhatta, eli 1024€ per henkilö bruttopalkkaa kuukausittain. Palkasta yritys maksaa lisäksi veron kaltaisia pakollisia sosiaalisia sivukuluja. Suomessa sivukulut ovat keskimäärin 24% palkkasummasta riippumatta, Englannissa sivukulut on porrastettu niin ettei pienistä palkoista makseta niitä laisinkaan. Suomessa lisäksi sivukuluja ei makseta pelkästään palkan mukaan vaan tulotason, käytännössä olen käyttänyt laskelmassa ansiotuloverotuksen alaista bruttotuloa sivukulujen laskemiseen. Yritysvero on vuonna 2014 molemmissa maissa 20%.

Kun yritys on veronsa maksanut, jää jäljelle voitto, josta yrittäjä voi maksaa itselleen osinkoa. Yksinkertaisuuden nimissä oletan esimerkissä että yrityksellä on hyvin pieni oma pääoma ja kokonaan osinkoina maksettava vuoden voitto on käytännössä yrityksen laskennallinen arvo.

Yrityksen maksamat verot on summattu kuvana olevassa taulukossa.

Osingoista maksetaan luonnollisesti veroa. Osinkojen verotus eroaa periaatteiltaan merkittävästi Suomen ja Englannin välillä.

Suomessa listaamattoman yrityksen osingoista maksettavat verot ovat melkoisen monimutkaiset laskea. Laskin verot vero.fi:n ohjeen mukaisesti tämän esimerkin oletuksilla. Molemmille yrittäjille muodostui laskennallista verotettavaa ansiotuloa palkasta ja osingoista 40 tuhatta. Keskimääräiseksi tuloverojen veroprosentiksi tälle tulolle Veronmaksajien tuloverolaskuri antaa 30.8%. Pääomatulojen veroprosentti jää matalammalle 30% tasolle, koska pääomatuloa osingoista on tässä tapauksessa erittäin pieni osuus. Suurin osa osingoista menee ansiotuloverotukseen. Maksettavaa veroa osingoista kertyy perheelle yhteensä noin 18 tuhatta, maksetuista palkoista yhteensä 8 tuhatta.

Englannissa osinkoverotus on suoraviivaista. Osinkoveroprosentit ovat käytännössä 0% £31 865 rajaan asti, 22.5% £150 000 ja 27.5% siitä ylöspäin. Viralliset prosentit ovat 10% korkeammat, mutta yrityksen jo maksamista veroista saa tax creditin, joka pienentää verotaakkaa käytännössä kaikilla EU:n alueella veronsa maksavilla yrityksillä 10 prosenttiyksikköä. Maksettavaa veroa kertyy 2 tuhatta. Pienet palkat ovat Englannissa verovapaita joten niistä ei kerry veroa.

Yrittäjien maksamat verot on summattu toisessa kuvana olevassa taulukossa.

Yrittäjäperheelle jää käteen vuodessa Suomessa noin 80 tuhatta ja Englannissa noin 111 tuhatta. Käteen jäävinä kuukausituloina per henkilö tämä tarkoittaa 3347€ ja 4630€.

Englannissa yrittäjäperheelle jää tässä esimerkissä lähes 40% enemmän tuloja puhtaana käteen kuin Suomessa.

Todellinen yrittäjäperheen ja heidän yrityksensä yhteenlaskettu veroaste on Suomessa 40%, Englannissa alle 20%. Mikään yksittäinen veroaste ei poikkea läheskään näin paljoa, vaan erotus syntyy siitä että Suomessa maksetaan veroja ja verojen kaltaisia maksuja samasta rahasta moneen kertaan paljon Englantia enemmän.

Muita eroja yrittäjyydessä Suomen ja Englannin välillä

Tämän lisäksi maiden verojärjestelmissä on muutama yrittäjän kannalta keskeinen ero. Suomessa yrittäjä maksaa veroja arvioiden mukaan etukäteen ennen kuin yrityksen tulos on tiedossa ja voi maksaa osinkoja vasta tilikauden päätyttyä kun varma tulos on tiedossa. Englannissa tilanne on päinvastoin. Osinkoja saa maksaa vaikka heti yrityksen perustamisen jälkeen ja verot maksetaan vasta kun yrityksen tilikauden tulos on tiedossa. Tällä on huomattava vaikutus sekä yrityksen kassavirtaan että siihen miten paljon omaa varallisuutta yrittäjäksi ryhtymiseen tarvitaan.

Hallinnon osalta Englanti on merkittävästi kevyempi pienelle yritykselle, joten myös yritystoiminnan turhat hallintokulut ovat Englannissa pienemmät. Hyvänä esimerkkinä tästä mainittakoot että tämän esimerkin laskemisessa Suomen osalta meni tuntitolkulla aikaa. Englannin osalta aikaa meni alle 10min.